ประเทศไทย ในยุคดอกเบี้ยต่ำ
อัตราดอกเบี้ยทั่วโลก กำลังอยู่ในระดับที่ต่ำที่สุดในประวัติศาสตร์ ที่เป็นแบบนี้เพราะ ธนาคารกลางหลายประเทศ ได้ลดอัตราดอกเบี้ยนโยบายเพื่อกระตุ้นเศรษฐกิจ  แม้แต่ธนาคารแห่งประเทศไทย ก็ลดอัตราดอกเบี้ยนโยบายมาอยู่ที่ 1.50% ซึ่งใกล้ระดับต่ำสุดในประวัติศาสตร์เช่นกัน
4 ก.ย. 2562

ประเทศไทย ในยุคดอกเบี้ยต่ำ / โดย ลงทุนแมน
อัตราดอกเบี้ยทั่วโลก กำลังอยู่ในระดับที่ต่ำที่สุดในประวัติศาสตร์
ที่เป็นแบบนี้เพราะ ธนาคารกลางหลายประเทศ
ได้ลดอัตราดอกเบี้ยนโยบายเพื่อกระตุ้นเศรษฐกิจ
แม้แต่ธนาคารแห่งประเทศไทย
ก็ลดอัตราดอกเบี้ยนโยบายมาอยู่ที่ 1.50%
ซึ่งใกล้ระดับต่ำสุดในประวัติศาสตร์เช่นกัน
เรื่องนี้น่าสนใจอย่างไร
ลงทุนแมนจะเล่าให้ฟัง
อัตราดอกเบี้ยนโยบายนั้น เป็นเครื่องมือนโยบายการเงินของธนาคารกลาง เพื่อใช้ในการกระตุ้น หรือลดความร้อนแรงของเศรษฐกิจ
ถ้ามีการปรับขึ้นอัตราดอกเบี้ยนโยบายหมายความว่า เศรษฐกิจของประเทศกำลังเติบโตร้อนแรงจนอาจนำไปสู่การเกิดภาวะเงินเฟ้อ
ในทางตรงข้ามถ้ามีการลดอัตราดอกเบี้ยนโยบายหมายความว่า เศรษฐกิจของประเทศกำลังชะลอตัว
ธนาคารกลาง จึงต้องการส่งสัญญาณให้ธนาคารพาณิชย์ปรับลดอัตราดอกเบี้ยในตลาดการเงินลงด้วย
ที่ผ่านมาธนาคารแห่งประเทศไทยนั้นมองว่า เศรษฐกิจไทยเริ่มมีแนวโน้มที่ชะลอตัวลง เนื่องจากการส่งออกของประเทศได้รับผลกระทบจากสงครามการค้า และค่าเงินบาทที่แข็งค่า
การส่งออกของไทยในช่วง 6 เดือนแรกของปีนี้ มูลค่าหายไปกว่า 110,000 ล้านบาท จากช่วงเดียวกันของปีที่แล้ว
หลายฝ่ายให้ความสำคัญกับการส่งออกก็เพราะเป็นเครื่องจักรสำคัญต่อการเติบโตของ GDP ของประเทศ
การส่งออกของไทยนั้นมีสัดส่วนประมาณ 50% ต่อมูลค่า GDP ในช่วงหลายปีที่ผ่านมา
ยังไม่รวมหนี้ครัวเรือนของไทยที่อยู่ระดับสูง ปัจจุบันอยู่ที่ 78% ของ GDP
และการชะลอตัวของภาคการท่องเที่ยวจากเงินบาทที่แข็งค่า
ในเรื่องอัตราดอกเบี้ย..
อัตราดอกเบี้ยเงินกู้ เป็นรายได้ของธนาคาร
แต่อัตราดอกเบี้ยเงินฝาก จะเป็นต้นทุนของธนาคาร
หมายความว่า ถ้าอัตราดอกเบี้ยเงินกู้ลด
แล้วธนาคารไม่ลดอัตราดอกเบี้ยเงินฝากตามลงไป จะทำให้ธนาคารมีกำไรลดลง
ซึ่งปัจจุบัน ธนาคารเลือกที่จะยังไม่ลดอัตราดอกเบี้ยเงินฝาก
เพราะตอนนี้อยู่ต่ำมากจนลดไม่ได้แล้ว
เรื่องนี้จึงทำให้หุ้นของธนาคารหลายแห่ง ตกลงอย่างหนักในช่วงที่ผ่านมา
แล้วที่ผ่านมาอัตราดอกเบี้ยเงินฝากประจำเฉลี่ย และอัตราดอกเบี้ยเงินกู้เฉลี่ยเป็นอย่างไร
ปี 2531-2540 อัตราดอกเบี้ยเงินฝากประจำเฉลี่ย 9.9% อัตราดอกเบี้ยเงินกู้เฉลี่ย 13.1%
ปี 2541-2550 อัตราดอกเบี้ยเงินฝากประจำเฉลี่ย 3.0% อัตราดอกเบี้ยเงินกู้เฉลี่ย 7.5%
ปี 2551-2561 อัตราดอกเบี้ยเงินฝากประจำเฉลี่ย 1.7% อัตราดอกเบี้ยเงินกู้เฉลี่ย 6.7%
ดูเหมือนอัตราดอกเบี้ยทั้ง 2 ขานั้นมีทิศทางลงมาโดยตลอด
และฝั่งเงินฝากนั้น ดอกเบี้ยใกล้ติดพื้นล่าง หรือ เข้าใกล้ศูนย์แล้ว
ในอดีตที่ผ่านมา อัตราดอกเบี้ยนโยบายของประเทศไทยต่ำสุดในปี 2003 ที่ 1.25% ปัจจุบันดอกเบี้ยนโยบายอยู่ที่ 1.5% หมายความว่า เรากำลังอยู่ในยุคดอกเบี้ยต่ำที่สุดในประวัติศาสตร์อีกครั้ง ซึ่งแน่นอนว่ามีทั้งคนที่ได้รับผลประโยชน์ และเสียผลประโยชน์
ในด้านลูกหนี้ จะมีภาระหนี้ที่ลดลงเมื่ออัตราดอกเบี้ยเงินกู้มีแนวโน้มลดลง ซึ่งช่วยเพิ่มกำลังซื้อ
แต่ในด้านผู้ฝากเงิน การได้รับดอกเบี้ยน้อย อาจได้ผลตอบแทนไม่เพียงพอเพื่อนำไปใช้ในอนาคต จนจำเป็นต้องนำเงินไปลงทุนในสินทรัพย์อื่นที่เสี่ยงมากขึ้นแทน
เรื่องนี้อาจทำให้สินทรัพย์เสี่ยงหลายชนิดมีราคาเพิ่มขึ้น
แต่เรื่องที่น่าเป็นห่วงคือ พื้นฐานทางเศรษฐกิจ หรือการเติบโตของสินทรัพย์นั้นอาจจะยังไม่ดีตามราคาที่เพิ่มขึ้น
ที่น่าสนใจกว่านั้นก็คือ
การลดดอกเบี้ยนี้เปรียบเหมือนกระสุนปืน ที่ไว้ใช้กระตุ้นเศรษฐกิจ
ทุกครั้งที่ธนาคารกลางลดดอกเบี้ย ก็เหมือนเป็นการยิงกระสุนออกไปทีละนัด
ซึ่งกระสุนเราจะลดลงเรื่อยๆ
และถ้ากระสุนหมด ก็จะเหมือนหลายประเทศในตอนนี้
ที่ดอกเบี้ยเป็นศูนย์ แต่เศรษฐกิจยังไม่ฟื้นตัว..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-ผลการประชุมคณะกรรมการนโยบายการเงิน ครั้งที่ 5/2562, ธนาคารแห่งประเทศไทย
-ผลการดำเนินงานของระบบธนาคารพาณิชย์ ไตรมาส 2 ปี 2562, ธนาคารแห่งประเทศไทย
-
-
-
 
-
 
-